**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от Десислава Танева – министър на земеделието, храните и горите**

**Относно:** Проект на Постановление на Министерския съвет за приемане на Наредба за специфичните изисквания за извършване на хранително банкиране и контрола върху тази дейност

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за специфичните изисквания за извършване на хранително банкиране и контрола върху тази дейност.

**Причини, които налагат приемането на акта**

Новият Закон за храните e обнародван в „Държавен вестник“ бр. 52 от 2020 г. Съгласно § 19 от преходните и заключителни разпоредби, законът влиза в сила от деня на обнародването му в „Държавен вестник“.

Съгласно § 8, ал. 1 от преходните и заключителни разпоредби, подзаконовите нормативни актове по прилагането на този закон трябва да се приемат, съответно издадат в 6-месечен срок от влизането му в сила.

Съгласно чл. 108 от Закона за храните Министерският съвет с наредба определя специфичните изисквания за извършване на хранително банкиране и контрола върху тази дейност.

Работна група, създадена с моя Заповед РД 09-479/22.06.2020 г., изготви проект на Наредба за специфичните изисквания за извършване на хранително банкиране и контрола върху тази дейност. В състава на работната група са включени представители на Министерство на земеделието, храните и горите, Българската агенция по безопасност на храните и Центъра за оценка на риска по хранителната верига.

**Цели**

С предложения проект на Наредба се цели да се разяснят условията, при които се извършва хранителното банкиране, да бъдат ясно определени изискванията към всички участници и да бъде въведена отговорност при осъществяването на контрол по спазването на утвърдените критерии и стандарти за извършване на социални услуги от оператора на хранителна банка.

Цел на проекта на Наредба е и създаване на условия за предотвратяване и намаляване на загубата и разхищението на годна и безопасна за консумация храна.

В проекта на Наредба са посочени условията, при които операторът на хранителна банка може да приема храни с изтекъл срок на минимална трайност от бизнес оператори, може да предостави храни с изтекъл срок на минимална трайност на нуждаещи се лица и на лица, предоставящи социални услуги.

Разписани са условията, при които храни, иззети от Българската агенция по безопасност на храните, могат да бъдат предоставяни за хранително банкиране.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. Не са необходими допълнителни разходи, трансфери или други плащания по бюджета на Министерството на земеделието, храните и горите за 2020 г. Проектът на акт не води до изменения в целевите стойности на показателите за изпълнение, в т.ч. ключовите индикатори.

**Очаквани резултати от прилагането на акта**

Прилагането на наредбата ще създаде възможност храната, която не се е превърнала в хранителен отпадък и все още е годна за консумация, да бъде оползотворена и социално преразпределена за консумация от нуждаещи се лица. Това е една форма на превенция, при която храните остават в хранителната верига с предназначение за човешка консумация.

Предлага се достъп на нуждаещи се лица до годна за консумация храна, която те иначе не биха могли да си позволят.

С акта ще се създаде възможност за значително намаляване на процента на загубата и разхищението на храни и по този начин ще се стимулира даряването им.

Предизвиканият икономически ефект ще поддържа социалното подпомагане на най-нуждаещите се групи в обществото. Бизнесът ще ограничи значително разходите си, извършвани при унищожаването на храни и това ще създаде възможност за инвестиране в квалифицирани служители. По този начин българските компании ще се конкурират по-успешно с тези на другите държави членки. С акта, освен подобряване на бизнес средата в държавата, ще се подобри и социалното подпомагане, което ще е от голяма полза в условията на пандемия.

Постановлението на Министерския съвет за приемане на Наредба за специфичните изисквания за извършване на хранително банкиране и контрола върху тази дейност отменя Наредба за условията и реда за изграждане на система за бързо предупреждение за храни и фуражи в Република България, приета с Постановление № 17 на Министерския съвет от 2015 г. (обн., ДВ, бр. 10 от 2015 г.), поради отпаднала необходимост от нейното прилагане във връзка с влизането в сила на Регламент за изпълнение (ЕС) 2019/1715 на Комисията от 30 септември 2019 година за определяне на правила за функционирането на системата за управление на информацията относно официалния контрол и нейните компоненти („Регламент за IМSOC“).

**Анализ за съответствие с правото на Европейския съюз**

С проекта не се транспонират актове на институции на Европейския съюз, поради което не е изготвена и приложена таблица за съответствието с правото на Европейския съюз.

С наредбата се осигурява прилагане на чл. 138 от Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (OB L 95, 7.4.2017г.), поради което в правното основание за издаване на наредбата е добавен и чл. 7а от Закона за нормативните актове.

**Информация за проведените обществени консултации**

На основание чл. 26, ал. 3 и 4 от Закона за нормативните актове проекта на постановление, проекта на наредба, доклада (мотивите), частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с изискванията на чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за специфичните изисквания за извършване на хранително банкиране и контрола върху тази дейност е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 108 от Закона за храните и чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложениe:**  | 1. Проект на Постановление на Министерския съвет;
2. Проект на Наредба за специфичните изисквания за извършване на хранително банкиране и контрола върху тази дейност;
3. Финансова обосновка;
4. Частична предварителна оценка на въздействието;
5. Становище на дирекция „Модернизация на администрацията“ на Министерския съвет по частичната предварителна оценка на въздействието;
6. Справка за отразяване на постъпилите по реда на чл. 32 – 34 от УПМСНА становища;
7. Справка за отразяване на постъпилите предложения от обществената консултация на проекта;
8. Постъпилите становища;
9. Проект на съобщение за средствата за масово осведомяване.
 |

**ДЕСИСЛАВА ТАНЕВА**

*Министър на земеделието, храните и горите*